**UREDBA**

**o uslovima za određivanje privremenog graničnog prelaza**

"Službeni glasnik RS", broj 98 od 14. decembra 2018.

Član 1.

Ovom uredbom propisuju se uslovi i način donošenja rešenja o određivanju privremenog graničnog prelaza.

Član 2.

Inicijativu za određivanje privremenog graničnog prelaza mogu podneti organ državne uprave, organ autonomne pokrajine, organ jedinice lokalne samouprave, kao i pravna i fizička lica koja za to imaju opravdan interes podnošenjem zahteva za određivanje privremenog graničnog prelaza.

Inicijativa se podnosi na Obrascu, koji je odštampan uz ovu uredbu i koji čini njen sastavni deo.

Obrazac inicijative sadrži:

1) podatke o podnosicu zahteva (organ državne uprave, organ jedinice lokalne samouprave, naziv i sedište pravnog lica, odnosno prezime i ime, prebivalište fizičkog lica, podnosioca zahteva);

2) podatke o vrsti aktivnosti zbog koje se podnosi zahtev za određivanje privremenog graničnog prelaza;

3) mesto određivanja privremenog graničnog prelaza sa tačno navedenim mestom prelaženja državne granice (granični kamen ili drugi opšte poznat geografsko-topografski pojam) i nazivom katastarske opštine;

4) vreme održavanja kratkotrajnih aktivnosti u kom je potrebno odrediti privremeni granični prelaz po podnetom zahtevu;

5) način prelaženja državne granice za vreme rada privremenog graničnog prelaza, odnosno određivanje na osnovu kojih isprava i kojim prevoznim sredstvima se prelazi državna granica;

6) podatke o pogodnostima koje su potrebne za smeštaj i rad službi koje se nalaze na privremenom graničnom prelazu (primeren objekat ili druga odgovarajuća prostorija do 12 m², sanitarne prostorije, rasveta i stalno napajanje električnom energijom, snabdevanje pijaćom i tehničkom vodom, fiksna ili mobilna telefonska linija);

7) mesto i vreme podnošenja zahteva;

8) potpis podnosioca zahteva.

Član 3.

Inicijativa za određivanje privremenog graničnog prelaza podnosi se ministarstvu nadležnom za unutrašnje poslove (u daljem tekstu: Ministarstvo) najkasnije 60 dana pre roka predviđenog za početak rada privremenog graničnog prelaza.

Član 4.

Radi odlučivanja o opravdanosti zahteva, Ministarstvo može pribaviti mišljenja organa državne uprave koji su nadležni za integrisano upravljanje granicom.

Po pribavljenim mišljenjima i saglasnostima, ministar nadležan za unutrašnje poslove donosi rešenje o određivanju privremenog graničnog prelaza, koje se bez odlaganja dostavlja graničnoj policiji i drugim organima državne uprave koji vrše poslove na graničnim prelazima u skladu sa nadležnostima utvrđenim zakonom.

Saglasnost nadležnog organa susedne države nije potrebna ukoliko je podnet zahtev radi određivanja privremenog graničnog prelaza na aerodromu, luci i putničkom pristaništu otvorenom za međunarodni saobraćaj.

Član 5.

Rešenje o određivanju privremenog graničnog prelaza sadrži podatke o:

1) nazivu privremenog graničnog prelaza koji će biti određen prema nazivu katastarske opštine na čijem području se nalazi;

2) mestu privremenog graničnog prelaza;

3) radnom vremenu privremenog graničnog prelaza;

4) utvrđenom području privremenog graničnog prelaza;

5) vremenskom periodu za koji je određen privremeni granični prelaz;

6) načinu i drugim uslovima prelaska državne granice na privremenom graničnom prelazu;

7) organizacionoj jedinici granične policije i organizacionim jedinicama drugih organa državne uprave koji vrše poslove na privremenom graničnom prelazu u skladu sa nadležnostima utvrđenim zakonom;

8) obezbeđenim uslovima koji su potrebni za smeštaj, rad i obavljanje poslova svih službi koje se nalaze na privremenom graničnom prelazu.

Član 6.

Danom stupanja na snagu ove uredbe prestaje da važi Uredba o uslovima i postupku za donošenje rešenja o određivanju privremenog graničnog prelaza („Službeni glasnik RS”, broj 111/09).

Član 7.

Ova uredba stupa na snagu osmog dana od dana objavljivanja u „Službenom glasniku Republike Srbije”.

05 broj 110-11864/2018

U Beogradu, 12. decembra 2018. godine

**Vlada**

Predsednik,

**Ana Brnabić,** s.r



